विकासखंड बढ़पुर के क्षेत्र पंचायत सदस्य राजेश, सदस्य अंजुमनिशा के पति लाला उर्फ लालमीर तथा सदस्य रामसरी के पति अवधेश को ब्लाक प्रमुख अखिलेश कटियार के विरोधी खेमे ने पिछले दिनों बंधक बना लिया था। सदस्यों को बंधक बनाए जाने का आरोप ब्लाक प्रमुख पद के दावेदार यशपाल सिंह यादव पर है। अविश्वास प्रस्ताव पर चुनाव 25 जून को प्रस्तावित है। उपरोक्त तीनों के अलावा कुछ और भी क्षेत्र पंचायत सदस्यों को बंधक बनाकर किसी गोपनीय स्थान पर रखे जाने की चर्चा है। बंधक सदस्यों के परिजन भूख हड़ताल की चेतावनी पहले ही दे चुके हैं जबकि सोमवार को वे एक बार फिर से गुहार लगाने पुलिस अधीक्षक के कार्यालय पहुंच गए। एसपी को परिजनों ने बताया कि उन्हें लगातार धमकी दी जा रही है और बंधक सदस्यों को छोड़ा नहीं गया है। यह भी बताया कि बंधकों को जिस कोल्ड स्टोरेज में पहले रखा गया था अब वहां से कहीं और हटा दिया गया है। परिजनों ने एसपी से मांग किया कि उनके घर के बंधक लोगों को मुक्त करवाकर हाजिर करवाया जाए।